Benny Engelbrecht (S), 2009-04-02:
Tak hr. formand.
Det skal slås fast fra begyndelsen, at regeringen har gjort den danske dyrevelfærd til genstand for hyppige og konsekvente besparelser, hvilket afspejler sig i, at den ene fødevareskandale har afløst den anden.
Nu er der i øvrigt igen konstateret slinger i valsen i fødevarepolitikken, idet vi i slutningen af marts har oplevet, at 40 medarbejdere - åbenbart primært dyrlæger og kontrollører - er indstillet til fyring i Fødevarestyrelsen.
Regeringen har forsøgt at rette en smule op på den sørgelige tingenes tilstand med det nyeste veterinærforlig, men forbedringerne er så beskedne, at vi ikke kan støtte aftalen og de heraf følgende forslag til ændring af lovene.
I korte træk vil ministeren lade teknikere udføre såkaldte velfærdskontroller, herunder undersøge konkrete dokumenter og udtage prøver fra dyr, og endvidere vil ministeren give tilsynsmyndighederne ret til at påbyde, at dyreværnslovgivningen bliver overholdt.
I korte træk forholder det sig sådan, at når det går højest, får landmændene besøg hvert 20. år af en offentlig dyrlæge, som skal undersøge dyrevelfærdens tilstand, og det er bestemt ikke tilstrækkeligt, i betragtning af at 174.000 søer døde eller blev aflivet i 2008 - 174.000!
Især volder situationen med søernes evindelige skuldersår problemer, men desværre har vi set myndighederne tabe retssager om disse skuldersår, fordi der ikke har været tilstrækkelig dokumentation.
Det er også blevet fastslået i en stor COWI-rapport, som rummer en knusende kritik af håndteringen af dyrevelfærdsområdet.
Hvad vi har behov for i stedet for de få og underordnede ændringer i dette lovforslag er, at ministeren erkender problemerne.
Vi efterlyser forståelse for, at der bliver afsat de nødvendige ressourcer, så der i hvert fald som minimum bliver aflagt dyrevelfærdsbesøg i staldene hvert 10. år, og derfor støtter vi også dyrlægeforeningens forslag om at tilføre flere ressourcer, nemlig 40 mio. kr. om året til ekstra mandskab og opdatering af it-systemerne i de kommende 4 år, dvs. 160 mio. kr.
Vi har ikke tiltro til, at den foreslåede teknikermodel vil medføre fordele i form af en bedre faglighed på dyrevelfærdsområdet - tværtimod - og vi kan derfor ikke støtte forslagene, fordi de endnu en gang svigter produktionsdyrene i staldene.
Vi ser derimod med større sympati på de forslag, ministeren har fremsat på grundlag af arbejdsgruppen om cirkusdyr, om forbud mod f.eks. elhalsbånd samt udstilling af ørekuperede hunde, men uanset at vi ikke deltager i fødevareaftalen, vil vi dog have yderligere oplysninger om konsekvenserne, især de økonomiske, af at lade fødevareregionerne overtage tilsynet med de zoologiske haver m.v.
Er det endnu et eksempel på, at fødevareregionerne pålægges yderligere byrder uden at få tilført de fornødne midler, og er det endnu et eksempel på, at regeringen igen vil have mere af et eller andet for pengene?
Vi behøver ikke mere dokumentation for denne ideologis totale fallit, for man kan nu engang ikke forvente at få lige så mange pinocchiokugler for 50 øre, som man kan få for 1 kr.
Socialdemokraterne kan således ikke støtte forslaget i sin helhed, fordi det svigter dyrene i staldene, og vi vil fortsat arbejde med at skabe reelle forbedringer for vores produktionsdyr.
Som nævnt er der enkelte elementer, som vi sandsynligvis vil kunne stemme for, men det kræver, at de bliver pillet ud og fremsat for sig.
Jeg tror ikke, ministeren vil være med på det, men vi kan jo prøve.
Socialdemokraterne opfatter det som noget rod at blande skidt og kanel, om jeg så må sige, så vi vil formelt stille forslag i udvalgsarbejdet om at splitte det fremsatte forslag op i to separate lovforslag.